GCAP มองแนวโน้มครึ่งปีหลังจะดีขึ้น หลังเข้าช่วงไฮซีซัน
GCAP มองแนวโน้มครึ่งปีหลังจะดีขึ้น หลังเข้าช่วงไฮซีซันฤดูทำนา-เริ่มปล่อยสินเชื่อส่วนบุคคล-สินเชื่อนาโนไฟแนนซ์
18 พ.ค. 2559

นายสันติ หอกิตติกุล กรรมการผู้จัดการ บริษัท จีแคปปิตอล จำกัด (มหาชน) หรือ GCAP เปิดเผยว่า บริษัทคาดว่าแนวโน้มผลประกอบการครึ่งปีหลังจะเติบโตได้ดีกว่าในช่วงครึ่งปีแรก เนื่องจากเป็นช่วงไฮซีซันของฤดูทำนา ลูกค้าสินเชื่อเครื่องจักรกลทางการเกษตรจะเข้ามาขอทำสินเชื่อมากขึ้น นอกจากนี้ GCAP ได้เริ่มให้บริการปล่อยสินเชื่อส่วนบุคคลและสินเชื่อนาโนไฟแนนซ์เพิ่มเข้ามา ซึ่งแนวโน้มความต้องการสินเชื่อมีความต้องการสูงมาก คาดว่าผลิตภัณฑ์ใหม่น่าจะช่วยทำให้ผลงานของบริษัทฯปรับตัวดีขึ้น
ทั้งนี้ ภาวะภัยแล้งตั้งแต่ปี 58 ยังคงส่งผลกระทบสะสมต่อเนื่องมาถึงปี 59 ซึ่งคาดว่าภาวะภัยแล้งจะสิ้นสุดประมาณเดือน ก.ค.นี้  ประกอบกับสินเชื่อเครื่องจักรกลการเกษตรเป็นสินเชื่อตามฤดูกาล ในช่วงครึ่งปีแรกจะมีความต้องการใช้สินเชื่อไม่มาก และจะเพิ่มมากขึ้นในช่วงครึ่งปีหลัง เพื่อเป็นการกระจายความเสี่ยงในการดำเนินธุรกิจ บริษัทได้ขยายธุรกิจ ด้านสินเชื่อเงินกู้เพิ่มมากขึ้น
อย่างไรก็ตาม บริษัทฯมั่นใจว่าความต้องการสินเชื่อ เครื่องจักรกลการเกษตร และสินเชื่อเงินกู้ยืมจะเพิ่มมากขึ้น และเห็นผลอย่างชัดเจนในครึ่งปีหลัง 
“ในครึ่งปีแรกซึ่งเป็นช่วงโลว์ชีซั่น ประกอบกับปัญหาภัยแล้ง ทำให้สินเชื่อเครื่องจักรกลทางการเกษตรชะลอตัวกว่าที่คาด อย่างไรก็ดีบริษัทฯได้ปรับกลยุทธ์การให้บริการสินเชื่อใหม่ๆเพิ่มขึ้น เป็นสินเชื่อเงินกู้ยืมมีหลักประกันและสินเชื่อเสริมสภาพคล่อง โดยเน้นกลุ่มลูกค้าเดิมที่มีฐานข้อมูลอยู่แล้วและมีประวัติการชำระเงินดี ซึ่งช่วยให้ลูกค้ามีสภาพคล่องสามารถทำงานได้ต่อเนื่องอีกทั้งยังเป็นการเพิ่มบริการทางการเงินของบริษัทฯอีกด้วย และคาดว่าตลาดเครื่องจักรกลทางการเกษตรจะฟื้นตัวได้ดีในครึ่งปีหลัง”นายสันติ กล่าว
ขณะที่เมื่อวันที่ 7 เมษายน 2559 บริษัทได้ออกหุ้นกู้ อายุ 3 ปี จำนวน 200 ล้านบาท เพื่อเป็นเงินทุนหมุนเวียน และชำระหนี้ที่ครบกำหนด ซึ่งได้รับการตอบรับจากนักลงทุนจองซื้อครบเต็มจำนวน
 